दिनै जनता भबनाव आसामनि सोलोंथाइ मन्त्रि मानगोनां ड० रुनुज पेगुनि मासि लानानै दैदेननायाव मोनसे गोनांथार मेल जानानै थाङो । मेलाव काउनसिल आरो सेबानि सेयारमेनजों लोगोसे सोलोंथाइनि गोजौ थाखोनि अफिसारफोर, देहा बिफाननि गोजौ थाखोनि अफिसारफोरा बाहागो लादोंमोन । बे मेलाव एबसुजों लोगोसे आसु, आसाम साहित्य’ सभा आरो बर’ थुनलाइ आफादखौ हांख्रायनानै लेंहरनाय जादोंमोन । गुबैयै बे मेलआ मेट्रिक आरो हायार सेख’ण्डारिनि आनजादखौ लानानै सावरायनाय जादोंमोन । सावरायनायनि गेजेरजों इयुनाव माहारियारि आफाद आरो सरकारनि गेजेराव जयै हाबा मावलांनो थांखि लायो । सावरायनायनि गेजेरजों फरायसाफोरनि इयुन जिउनि थांखि आरो केरियारखौ लानानै आनजादखौ खुंनांगौ बाथ्रायाव  सरकार आरो आसामनि माहारियारि आफादफोरनि थांखिया रोखोमसेयै बेरखांदों । लोगोसे दिनैनि सावरायलायनायनि गेजेरजों मोननैसो थांखिफोरखौ आजावनानै लायो । फरायसाफोरनि इयुन जिउनि थांखि आरो केरियारखौ नायनानै फरायसाफोरनि जेबो जिउनि खहा जाहोआलासिनो गोदान SOP दानानै आनजादखौ खुंफुंनाय जागोन । कभिड -19 एबा महामारि कर’ना भाइराजनि आथिखालनि आबहावाखौ नायनानै मेट्रिक आरो हायार सेख’ण्डारिनि आनजादा जुलाइ डानआव खुंजायाब्लाबो फैगौ आगस्त’ डाननि गिबि हाबथायावनो खुंजानाय जाथों । लोगोसेनो आनजादखौ 15 आगस्तनि सिगांनो खुंफुंनानै 5 सेप्तेम्बरनि सिगांनो आनजादनि फिथाइखौ फोसावनाय जाथों । मोन्थाम आयदानि सायावनो आनजादा खुंजायोब्ला, आयदाफोरखौ फरायसाफोरा गोसो बायदियै सायख’नो हानाय जाथों आरो आनजादा 100 नम्बरनि सायावनो जाथों । बांसिन नम्बर मोन्नाय आयदाखौ नायनानै गुबुन मोन्थाम आयदानि नम्बरखौ फरायसाफोरनि मुलामफाखौ नायनानै होनाय जाथों । बे मेलाव दुलाराय बर’ फरायसा आफादनि आफादगिरि मुस्रि दिपेन बर’ आरो बोसोनगिरि मुस्रि खुंख्रा सर्गियारिआ बाहागो लादोंमोन ।